text: 1500 (h)valfartede til kunstmuseum
  17 januar 2011 kl. 13.43
  1500 mennesker (h)valvartede i weekenden til Vejle Kunstmuseum for at se skelettet af den berømte finhval, som døde i Vejle fjord sidste sommer.
  Ca. halvdelen af gæsterne valgte også at løse billet til kunstsamlingen, og det tal glæder især hvalens værtinde, Nina Damsgaard.
  - Mange af dem var førstegangs besøgende, siger hun til TV SYD. Så vi er ovenud tilfredse.
  
  Puster ud efter hektiske dage
  Kunstmusset i Vejle har lukket om mandagen, og i dag puster personalet ud over de første to udstillingsdage. Kunstmuseet har normalt mellem 16.000 og 20.000 gæster - om året, så tilstrømningen i weekenden var usædvanlig stor. 
  - Folk gik interesseret rundt om skelettet, og forældrene forklarede børnene, hvad de så - eller teksten på plancherne. Jeg synes, at naturhistorisk museum har lavet en meget god og informativ udstilling, siger Nina Damsgaard.
  
  30 kr. for at se hvalen
  Kunstmuseet har lavet en folder med de faktuelle oplysinger, så gæsterne kan få dem med hjem.
  Det koster 30 kr. for voksne at se hvalen. Vil man også se kunst, er billetprisen 55 kr. for voksne og 40 kr. for seniorer. Børn kommer gratis ind. 
  Udstillingen af hvalen fortsætter helt til 5. juni.
  